যুটীয়া সংসদীয় সমিতিত বিজেপি সদস্যৰ বাহিৰে বাকী একাংশই নাগৰিকত্ব বিধেয়কৰ পৰা 'বাংলাদেশ'ক বাদ দিয়াৰ 'প্ৰস্তাৱ'ক লৈ চলা চৰ্চাৰ মাজতে এই পথেৰেও অসম 'সুৰক্ষিত' নহ'ব বুলি মত প্ৰকাশ কৰিছে কৃষক মুক্তি সংগ্ৰাম সমিতিয়ে।
বিধেয়কৰ পৰা বাংলাদেশৰ নাম বাদ দিলেও ২০১৫ চনত ভাৰত চৰকাৰে জাৰি কৰা পাৰপত্ৰ সংশোধনী বিধি আৰু বিদেশী সংশোধনী নিৰ্দেশনা বাতিল নকৰিলে 'লাভ নহ'ব' অসমৰ, এই মত কৃষক মুক্তিৰ নেতা অখিল গগৈৰ।
"কেৱল নাগৰিকত্ব বিধেয়কৰ পৰা বাংলাদেশৰ নাম বাদ দিলে অসম বাচি নাযায়। কাৰণ ভাৰত চৰকাৰে ইতিমধ্যে ২০১৫ চনৰ ৭ চেপ্তেম্বৰত জাৰি কৰা পাৰপত্ৰ সংশোধনী বিধি আৰু বিদেশী সংশোধনী নিৰ্দেশনাৰ জৰিয়তে পাকিস্তান, আফগানিস্তান আৰু বাংলাদেশৰ হিন্দু, বৌদ্ধ, জৈন, শিখ, পাৰ্চী আৰু খ্ৰীষ্টান এই ছটা ধৰ্মৰ লোকে ভিজা আৰু পাৰপত্ৰ নোহোৱাকৈ ভাৰতত প্ৰৱেশ কৰিলেও তেওঁলোকক অবৈধ অনুপ্ৰৱেশকাৰী হিচাপে গণ্য কৰা নহয়। গতিকে বিধেয়কখনৰ পৰা বাংলাদেশৰ নাম বাদ দিলেও যদি ভাৰত চৰকাৰে জাৰি কৰা এই বিধি আৰু নিৰ্দেশনাৰ পৰা বাংলাদেশৰ নাম বাদ দিয়া নহয় তেনেহ'লে অসমৰ একো লাভ নহ'ব," গগৈৰ মন্তব্য।
তেওঁ লগতে কয় বিধেয়কৰ পৰা বাংলাদেশক বাদ দিলেও দেশখনৰ পৰা প্ৰৱেশ কৰা ৬টা ধৰ্মৰ লোকে ভাৰতত ১১ বছৰ থাকিলেই নাগৰিকত্ব লাভৰ বাবে যোগ্য হ'ব।
এই বিধি আৰু নিৰ্দেশনাৰ উপৰিও সেই তিনি ৰাষ্ট্ৰৰ অ-মুছলমান ৬টা ধৰ্মৰ লোকক দীৰ্ঘকালীন ভিজা প্ৰদানৰ বাবেও জাননি জাৰি কৰি থৈছে বিজেপি নেতৃত্বাধীন কেন্দ্ৰীয় চৰকাৰে।
বিধেয়কৰ লগতে বিধি আৰু নিৰ্দেশনা বাতিলৰ দাবীতো আন্দোলন অব্যাহত থাকিব বুলি ঘোষণা কৰি 'সমস্যাৰ সমাধান' হোৱা বুলি নাভাবিবলৈ অসমৰ ৰাইজক আহ্বান জনাইছে।
লাচিতলৈ সন্মান, নে অপমান?
খাবলৈ দিয়াৰ পইচা নথকাৰ বাবেই নিজৰ কান্দি থকা ২ বছৰীয়া কন্যাক হত্যা অভিযন্তাৰ!
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
